L-UE tilqa' l-iffirmar ta' Ftehim ta' Waqfien mill-Ġlied fuq Livell Nazzjonali (NCA) bejn il-Gvern tar-Repubblika tal-Unjoni tal-Myanmar u Organizzazzjonijiet Armati Etniċi. Aħna nifirħu lill-partijiet għad-determinazzjoni li wrew fil-konklużjoni ta' proċess diffiċli ta' negozjati. Wara għexieren ta' snin ta' kunflitt armat u tbatija għaċ-ċittadini, dan il-jum jimmarka avveniment importanti fit-triq lejn il-paċi, is-sigurtà u l-prosperità fil-Myanmar/Burma. Saru kompromessi mill-partijiet kollha, li juru rieda politika qawwija biex l-ilmenti li ilhom jeżistu jiġu indirizzati permezz ta' djalogu u kooperazzjoni aktar milli kunflitt u vjolenza. L-iffirmar tal-NCA huwa essenzjali biex tiġi stabbilita paċi ġusta u dejjiema fil-Myanmar/Burma. Dan jippermetti li jinbeda djalogu politiku komprensiv, inklużiv u kredibbli li ser ikun il-pass li jmiss lejn rikonċiljazzjoni nazzjonali, rispett għad-drittijiet ta' persuni li jappartjenu għal minoranzi u żvilupp ekwu għal kulħadd. L-UE tinnota li llum, mhux kull organizzazzjoni armata etnika ffirmat l-NCA. Huwa importanti li tingħata prijorità lid-djalogu kontinwu mal-gruppi li ma ffirmawx bil-għan li tkompli tinbena l-fiduċja. Aħna nilqgħu l-inklużjoni ta' dawn il-gruppi, bħala osservaturi, fil-fażi li jmiss tal-proċess. Bħala sieħeb għal żmien twil u sostenitur attiv tal-proċess ta' paċi tal-Myanmar/Burma, l-UE tinsab onorata li hi waħda mill-partijiet li ġiet mistiedna biex tiffirma l-Ftehim ta' Waqfien mill-Ġlied fuq Livell Nazzjonali bħala xhud internazzjonali. L-UE u l-Istati Membri tagħha ser ikomplu jsegwu il-proċess ta' paċi mill-qrib. Aħna nibqgħu impenjati li nkomplu nappoġġawh. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro u l-Albanija jkomplu jagħmlu parti mill-Proċess ta' Stabbilizzazzjoni u ta' Assoċjazzjoni. Skeda informattiva: Myanmar: Appoġġ tal-UE għall-proċess ta' paċi